Forholdene på Hjørring Musiske Skole er ikke optimale. Skolens midlertidige lokaler er bygget til alt andet end musik og samspil. -  Vi arbejder med lyden og akustikken, og det er er jo vigtigt, at det er optimalt til undervisningen for at få maksimalt ud af det, fortæller Mats Lindblad, underviser og arbejdsmiljørepræsentant, Hjørring Musiske Skole. Bygningen, som huser skolen, var først et motel, siden et plejehjem og det sidste halvandet år har musikskolen været placeret her. - Det orkestermiljø og talentmiljø, der er omkring musikskolen, lider under de her lokaler, understreger Mats Lindblad. Projektet er udsat til 2023 En ny bygning til musikskolen er vedtaget til at skulle bygges, hvor  Messing Jens’ bygning stod indtil i dag. Det gamle byråd i Hjørring Kommune vedtog planerne for at bygge en ny musikskole på grunden, men det projekt er udsat til 2023. -  Det projekt, der er vedtaget, ser ud til ikke at kunne holdes inden for de penge, der er afsat, og så har vi bare en ny situation, og det skal igennem byrådet, siger borgmester Søren Smalbro, (V). Flere af de partier, der vedtog projektet for den nye musikskole, frygter, at projektet nu ikke bliver til noget, fordi det nye flertal i Hjørring Kommune i sin tid stemte imod planerne for den nye musikskole. - De udmeldinger, vi har fået, er, at der skal skæres på nogle anlægsbudgetter, og vi har en 30 millioner, der står på det her projekt, og de var en nem løsning at tage, siger Tim Jensen, byrådsmedlem (S) . - At der kommer et nyt styre, plejer normalt at medføre, at så kommer der også nye idéer, nye visioner og fart over feltet her oplever vi bare, at nej nu stopper vi tingene i stedet for, og det synes jeg er rigtig deprimerende og trist, siger byrådsmedlem Jørgen Bing (SF). Den nye musikskole blev allerede sat på pause, inden Søren Smalbro overtog borgmesterkæden, fordi projektet er blevet dyrere end de 35 millioner kroner, byrådet har afsat til projektet. Er det ikke blevet for dyrt? - Det er muligt, men det må vi sætte os sammen og diskutere og ikke diskutere i aviserne. Indtil videre er der dog ikke noget på byggepladsen, der indikerer, at den nye musikskole ikke bliver til noget. Til indgangen til byggepladsen, står et stort skilt, hvor der tydeligt står: "Her bygges Hjørring Musiske Skole". Skal det skilt pilles ned? - Nej, for indtil videre er dét det, der er beslutningen, men i det øjeblik byrådet træffer en anden beslutning eller korrigerer beslutningen, så kan det godt være, at det skal pilles ned og gemmes væk i et stykke tid, svarer Søren Smalbro (V). På musikskolen må de holde de midlertidige lokaler ud lidt endnu. - Vi har jo gjort det så godt vi kunne med at få tingene lukket af, men der er stadig et kloakrør, der stikker op af gulvet, siger underviser og tillidsrepræsentant på Hjørring Musiske Skole Mads Slej. Men de håber snart at kunne bytte det gamle motel ud med noget nyere. -  Vi eftersøger ikke et slot, vi eftersøger nogle centralt beliggende lokaler, der er egnet til musik, og som er bygget til det, lyder det fra Mads Slej.

Referat:
Når de sidste mursten af Messing Jens er pillet ned, har Hjørring Kommune en ny stor byggegrund centralt placeret i Hjørring. Her skal Hjørring Musiske Skole have en ny, moderne bygning på grunden, men de planer er blevet skudt til hjørne.